
Abstract 

The efficient administration of any country depends on government officials of high 
integrity. Integrity as a concept combines rectitude of conduct, purity of motive, 
moderation and balance in dealing with issues as well as transparency. Integrity is 
relevant in the life of a nation as it is in the daily life of an individual. Malaysia's success 
in this respect is attributable to leaders and officials of high integrity who have been 
administering and leading the nation through difficult times from tire pre-independence 
era until present times. In this context, it is significant to emphasise the role played by 
Tunku Abdul Rahman, the first Prime Minister of the Federation of Malaya in laying 
the foundation of a civil service that upholds integrity. This is reflected in the selective 
appointment of civil servants whose sense of integrity helps to build a positive image of 
the nation. Tunku had indeed contributed greatly towards forging a model civil service. 

Pengenalan 

Malaysia merupakan sebuah negara yang mengamalkan sistem Kerajaan 
Demokrasi Berparlimen. Rakyat di negara ini mempunyai hak untuk 
memilih kerajaan secara adil, telus dan bertanggungjawab. Kerajaan 
yang dipilih mempunyai kuasa eksekutif untuk menyampaikan 
perkhidmatan yang terbaik kepada rakyat. Kerajaan yang diberi mandat 

untuk memerintah juga mempunyai tanggungjawab dalam menjana 
dan mengekalkan pertumbuhan ekonomi; menjaga keamanan dan 
ketenteraman serta menyediakan kemudahan infrastruktur awam 
kepada rakyat. Untuk merealisasikan tanggungjawab tersebut, kerajaan 
membentuk perkhidmatan awam sebagai jentera pelaksana program 
dan dasar-dasar kerajaan. Perkhidmatan kerajaan atau lebih dikenali 
sebagai perkhidmatan awam merupakan jentera kerajaan terbesar yang 
dibentuk untuk menyampaikan perkhidmatan untuk seluruh rakyat. 

Memandangkan peranan dan tanggungjawab perkhidmatan awam 
sangat penting, pada awal tahun 60-an kerajaan di bawah kepimpinan 
Tunku Abdul Rahman memperkenalkan dasar MeMalaysiakan 
perkhidmatan awam. Di bawah dasar tersebut kerajaan mengeluarkan 
arahan kepada Jabatan Perkhidmatan Awam yang merupakan tulang 
belakang kepada pentadbiran persekutuan untuk melantik pegawai dan 
kakitangan warganegara Malaysia yang bersesuaian dan berkelayakan 
bagi mengambilalih jawatan-jawatan dalam perkhidmatan awam yang 
selama ini disandang oleh pegawai-pegawai 'expatriate'. Perkhidmatan 
awam yang ingin dibentuk oleh pemimpin negara sama sekali berbeza 
jika dibandingkan dengan perkhidmatan awam di bawah pentadbiran 
British. 

Menurut Tun Abdul Razak, perkhidmatan awam di bawah 
kerajaan British hanya berfungsi sebagai perkhidmatan penjagaan 
dan penyelenggaraan. Perkhidmatan tersebut lebih menumpukan 
kepada kerja rutin untuk mengekalkan 'status quo' dan menjalankan 
pembangunan berdasarkan keperluan. Senario tersebut mula berubah di 
bawah kepimpinan Tunku Abdul Rahman yang melihat perkhidmatan 
awam sebagai agensi regulatory, pemangkin serta fasilitator kepada 
pembangunan negara. Perkhidmatan awam merupakan jentera 
pelaksana semua program dan rancangan pembangunan bagi 
kepentingan segenap lapisan masyarakat. 

Perkembangan Perkhidmatan Awam 

Sejarah perkembangan perkhidmatan awam Malaysia 1 dan penerapan 
integriti dapat dikesan di Negeri-negeri Selat dan Negeri-Negeri 
Melayu semenjak zaman penjajahan British. Perkhidmatan awam 
muncul sebagai jentera pentadbiran penting bagi menjana ekonomi 
untuk kerajaan British. Menyedari kepentingannya, sejak bertapak di 
Negeri-negeri Melayu, kerajaan British mengambil pelbagai langkah 
bagi memastikan jentera pentadbiran sentiasa berada pada tahap yang 
baik dan berkualiti. Antara langkah yang diperkenalkan termasuk 
calon-calon perkhidmatan awam mesti berasal daripada keluarga yang 
bermoral tinggi dan aktif dalam sukan serta mempunyai pengalaman 

bermastautin di kawasan tropika. 2 Dalam masa yang sama setiap calon 
mesti mempunyai kelayakan akademik di peringkat universiti dan 
berumur di antara dua puluh sehingga dua puluh tiga tahun. 3 . 

Penerapan integriti dalam perkhidmatan awam menyerlah di 
Negeri-negeri Melayu apabila pentadbir British menubuhkan Majlis 
Mesyuarat Negeri (MMN) pada 1874, untuk mengenal pasti perasaan 
atau pandangan masyarakat tempatan terhadap pembaharuan yang 
diperkenalkan oleh British dan mengambil langkah penambahbaikan 
untuk mengekalkan sokongan masyarakat tempatan. 4 Selepas 
Persekutuan dibentuk pada 1896, British mengambil langkah 
membentuk perkhidmatan awam yang cekap dan teratur untuk 
menarik lebih ramai pedagang dan modal asing ke Negeri-negeri 
Melayu Bersekutu. 5 Sebagai langkah awal, British memperkenalkan 
Skim Perkhidmatan Awam Persekutuan yang merupakan satu strategi 
ke arah penambahbaikan perkhidmatan awam di Negeri-negeri Melayu 
Bersekutu. 6 Menjelang tahun 1910, perkhidmatan awam Tanah Melayu 
mengalami perubahan besar. Ketidakinginan pegawai-pegawai Eropah 
untuk berkhidmat di Negeri-negeri Melayu dan kepesatan kemajuan 
perdagangan di Negeri-negeri Melayu telah menyegerakan proses 
pengambilan calon-calon Melayu dalam perkhidmatan awam. 7 

Menjelang tahun 1955, peranan dan tanggungjawab perkhidmatan 
awam telah bertambah dan menjadi cabaran kepada pentadbir 
British untuk menjaga imej dan integriti perkhidmatan awam. Untuk 
memelihara integriti perkhidmatan awam terutamanya tentang cara 
mengurangkan kesempatan melakukan perbuatan rasuah, pentadbir 
British telah menubuhkan satu Suruhanjaya pada tahun 1955dengan 
dipengerusikan oleh E.N. Taylor. 8 Lapan tokoh yang berpengalaman 
telah dilantik sebagai ahli Suruhanjaya dalam usaha memartabatkan 
integriti perkhidmatan awam. Tokoh-tokoh ini ialah E.N. Taylor, Yong 
Shook Lin, V.M.N. Menon, Hussein Onn, G.Shelley, Raja Musa bin Raja 
Mahadi, A.C. Smith, J.G. Black, A.M.F. Webb. 9 

Integriti dalam perkhidmatan awam bertambah baik selepas 
Tunku Abdul Rahman dilantik sebagai Perdana Menteri pertama 
Malaysia pada tahun 1957. Beliau yang memikul tanggungjawab 
untuk mentadbir negara secara adil dan saksama berlandaskan 
Perlembagaan Persekutuan, 10 berazam mentransformasikan negara 
dan mempertingkatkan kualiti hidup rakyat dengan sokongan dan 
kerjasama perkhidmatan awam yang diwarisi daripada British. 
Walaupun perkhidmatan awam British bersistematik, masih terdapat 
pengamalan berbentuk regulatory , seperti mengutip cukai, memelihara 
sistem dan menjaga keamanan yang tidak sesuai dan mampu 
memajukan ekonomi negara. 11 Selepas merdeka, kerajaan pimpinan 
Tunku mengambil pelbagai langkah untuk menyusun semula jentera 

perkhidmatan awam dan sumber manusia supaya lebih efektif 
sebagai penggubal, perancang dan pelaksana program pembangunan 
khususnya di luar bandar. 12 Dalam hal ini, Tunku percaya transformasi 
perkhidmatan awam berteraskan integriti boleh membantu mencapai 
matlamat tersebut. 13 

Penubuhan Suruhanjaya Perkhidmatan Awam 

Usaha pertama yang diambil oleh Tunku untuk menerapkan 
integriti dalam perkhidmatan awam adalah dengan menyokong 
penubuhan Suruhanjaya Perkhidmatan Awam (SPA), pada 31 Ogos 
1957, sebagaimana termaktub dalam Perkara 144(1), Perlembagaan 
Persekutuan. 14 Persidangan Perlembagaan Persekutuan yang 
berlangsung di London pada penghujung bulan Januari dan Februari 
1956, bersetuju atas penubuhan badan tersebut. 15 Ketika menyentuh 
tentang perkara ini, Tunku berkata: 

...Alliance Government attached to maintaining an efficient and contented 
civil service. To this end the Service must feel that it is not subject to political 
interference and that it can tender advice without fear of the consequences. 

Only in this way can it be expected to attract into the Service and retain the 
men and women of the high calibre that will be needed. At tire Constitutional 
Conference held in London in January and February 1956 , it was agreed 
that the most generally accepted method of achieving this end was by setting 
up an independent Public Service Commission ... 16 

Kenyataan Tunku jelas membuktikan kerajaan tidak mahu bertolak 
ansur dalam perjuangan untuk membentuk perkhidmatan awam yang 
efisien dan seterusnya memantapkan integriti dalam perkhidmatan 
awam. Matlamat murni tersebut boleh dicapai dengan penubuhan 
SPA yang berperanan sebagai badan bebas untuk melantik calon-calon 
yang mempunyai kelulusan akademik, memiliki nilai-nilai murni 
dan mempunyai kerakyatan Persekutuan untuk berkhidmat dalam 
perkhidmatan awam. Semua calon yang dilantik akan menerima 
layanan yang sama tanpa campur tangan atau tekanan politik. 17 
Dalam hal ini, Tunku menjelaskan pendirian kerajaan bahawa tugas 
ahli politik bukanlah untuk campur tangan dalam hal-hal berkaitan 
dengan perkhidmatan awam; sebaliknya kerajaan pimpinan beliau 
bertekad untuk membentuk perkhidmatan awam yang bebas, adil dan 
berkecuali. 18 Menurut Tunku: 

...ada kalanya orang datang kepada saya atau menteri minta kerja. 

Ada yang meminta naik pangkat, ada yang meminta tukar tempat. . . . 
semua ini tidak perlu dihadapkan kepada menteri sebab kita telah 
menubuhkan Public Service Commission...} 9 

Selain itu, prinsip-prinsip penubuhan SPA yang dibentangkan dalam 
Persidangan Perlembagaan Persekutuan yang diadakan di London pada 
tahun 1956, mencerminkan kesungguhan Tunku untuk memartabatkan 
integriti dalam perkhidmatan awam. Antara prinsip yang dibentangkan 
ialah Pengerusi Suruhanjaya haruslah seorang yang berwibawa dan 
jujur dalam erti kata lain beliau boleh dipercayai dan boleh diberi 
kuasa mutlak untuk membuat keputusan. Ahli-ahli yang dipilih untuk 
menerajui Suruhanjaya tersebut mesti berupaya bekerjasama secara 
kumpulan dan bukannya bercakap untuk kepentingan diri sendiri. 
Suruhanjaya perlu berfungsi secara bebas tanpa pengaruh mana-mana 
badan atau parti politik dan bertanggungjawab dalam pelantikan, 
kenaikan pangkat dan menjalankan kawalan tatatertib ke atas anggota- 
anggota perkhidmatan awam. 20 Setiap prinsip tersebut mencerminkan 
kesungguhan Tunku untuk membentuk jentera perkhidmatan awam 
yang berintegriti. 

SPA memainkan peranan penting untuk melantik penjawat awam 
terbaik dari segi kelayakan akademik, sahsiah dan peribadi unggul 
serta memiliki kompetensi yang sesuai untuk mengisi sesuatu jawatan 
dalam perkhidmatan awam. 21 Penubuhan SPA juga mencerminkan 
merit birokrasi organisasi kerajaan bagi menjamin taraf perkhidmatan, 
kenaikan pangkat dan pengaplikasian disiplin tanpa diskriminasi 
dalam kalangan kakitangan. 22 Pengamalan sistem yang telus dalam 
SPA, membantu melantik tenaga modal insan yang berkualiti unggul 
dalam perkhidmatan awam dan mampu memainkan peranan untuk 
merancang dan melaksana rancangan pembangunan bagi meningkatkan 
kualiti hidup rakyat. 23 

Dengan penubuhan SPA, kerajaan pimpinan Tunku telah 
berjaya menginstitusikan integriti, kredibiliti dan akauntabiliti dalam 
perkhidmatan awam. Setelah menginstitusikan integriti, Tunku telah 
menggunakan majlis rasmi kerajaan sebagai platform untuk menerapkan 
integriti dalam kalangan pegawai-pegawai perkhidmatan awam. 

Agenda Integriti Kepada Pegawai Perkhidmatan Awam 

Tunku telah menggunakan majlis-majlis rasmi kerajaan yang dianjurkan 
untuk pegawai-pegawai kerajaan sebagai platform untuk meningkatkan 
kesedaran tentang kepentingan pengamalan integriti dalam kalangan 
pegawai perkhidmatan awam. Usaha murni itu dapat disaksikan ketika 
Tunku menyampaikan ucapan kepada pegawai-pegawai kerajaan 
yang mengikuti Kursus Perkhidmatan Eksekutif pada 5 Oktober, 1957 
di Kuala Lumpur. Antara lain, beliau menekankan beberapa kualiti 
unggul yang perlu dimiliki oleh setiap pegawai awam seperti berikut: 

...First among these qualities I would place truthfulness... A good 
administrator and leader must be at pains not to leave any incorrect 
impression wlwtsoever upon the minds of his superiors;... second is qualities 
of clarity and precision. The good admnistrator should not waste his time 
trying to discuss what is at the back of someone else's mind;. ..Third, the good 
administor must display the quality of calm. The quality must displayed in 
two ways. In the first place he should be good tempered or at least be able to 
keep ill temper under control. In tire second place lie should be very patient 
especially with subordinate officers. ..Fourth, the quality of modesty. Lack of 
this quality may at some crucial issue, prevent him from confessing that his 
recommendations were incorrect. ...One quality amongst others that must 
be avoided at all cost is self-satisfaction... Government officer to be able to 
forget his own opinion in order to place himself in the position of the member 
of the public whom he is serving, or the Head of Department. ...Last is the 
quality of loyalty to the country and to the Government he serves. It is the 
quality can produce the spirit of teamwork and co-operation so necessary 
for good government servant.... 

...If I have made no mention of such qualities of honesty, integrity, courage, 
preseverance, sincerity, willingness to work, it is not because I consider 
them un-important. It is because that I have taken it for granted that you 
possess them . 24 

Jika dikaji ucapan tersebut secara mendalam dengan jelas mencerminkan 
betapa tingginya harapan Tunku untuk memantapkan integriti dalam 
perkhidmatan awam. Tunku sedar bahawa peranan dan tanggungjawab 
yang dipikul oleh perkhidmatan awam untuk meningkatkan kualiti 
hidup masyarakat berbilang bangsa amat mencabar. Perkhidmatan 
awam hanya dapat mencapai matlamat tersebut sekiranya setiap 
anggota perkhidmatan awam memiliki dan menghayati kualiti unggul 
yang mencerminkan integriti. 

Selain itu, Tunku menggunakan majlis bersama Kongres 
Kesatuan Pekerja-pekerja Dalam Perkhidmatan Awam dan Jabatan 
Kerajaan (CUEPACS) untuk menekankan agenda integriti yang perlu 
dipelihara antara kerajaan dengan CUEPACS untuk meningkatkan 
kualiti pegawai perkhidmatan awam yang secara langsung membantu 
melaksanakan rancangan pembangunan bagi kepentingan rakyat. 
Ketika menyampaikan Ucapan Perasmian Konvensyen Tahunan 
CUEPACS Yang Kedua, Tunku menegaskan seperti berikut: 

...in short existence CUEPACS has proved itself a responsible and well 
organised body... Tltere is much to be gained by the Government Unions 
co-operating closely with one another... with the help, the government 
has been able to plan with confidence and... all its plans are successfidly 
implemented ... 25 

Dalam ucapan sama, Tunku telah mengingatkan semua kakitangan 
dan pegawai kerajaan supaya mengurangkan karenah ‘red tape '. 26 
Pengamalan karenah birokrasi boleh melambatkan proses pelaksanaan 
rancangan pembangunan negara dan ini boleh membawa kepada 
pengamalan rasuah dalam perkhidmatan awam. Keadaan ini boleh 
mengancam dan memusnahkan matlamat kerajaan. 

Berdasarkan huraian di atas, jelas bahawa Tunku ingin mewarisi 
sebuah jentera perkhidmatan awam yang berintegriti kerana pada 
awal kemerdekaan penglibatan dan sumbangan sektor swasta kepada 
pembangunan negara adalah terbatas. Jentera perkhidmatan awam 
terpaksa berfungsi sebagai nadi penggerak rancangan pembangunan 
negara 27 dan berperanan untuk menstruktur semula kehidupan 
masyarakat luar bandar . 28 Untuk mencapai matlamat tersebut, kerajaan 
pimpinan Tunku memilih individu yang berwibawa dan mempunyai 
kemahiran untuk menganggotai jabatan kerajaan. Tunku juga secara 
peribadi melantik pegawai perkhidmatan awam yang mempunyai 
kualiti unggul untuk mengetuai pelaksanaan rancangan kerajaan yang 
mengutamakan perpaduan dan patriotisme bagi membina imej negara 
dalam kalangan masyarakat tempatan dan antarabangsa. 

Pemilihan Pegawai Perkhidmatan 

Menjelang kemerdekaan, kerajaan pimpinan Tunku telah memberikan 
keutamaan kepada usaha membina imej negara . 29 Ini penting untuk 
menarik pelabur dan memberikan imej baik kepada dunia. Tunku 
telah mengambil langkah awal untuk membina imej negara yang boleh 
membantu meningkatkan kepercayaan rakyat terhadap kepimpinannya. 
Untuk itu, Tunku melantik pegawai-pegawai yang cekap dan 
berpengalaman dalam perkhidmatan awam untuk melaksanakan 
rancangan pembangunan negara. 

Tunku menggunakan kaedah tersendiri untuk menaikkan pangkat 
atau melantik right man for the right job . 30 Untuk memenuhi kehendaknya, 
Tunku menganjurkan majlis makan malam untuk pegawai-pegawai 
kanan dan menteri dan mereka diminta hadir bersama isteri masing- 
masing. Majlis tersebut akan membantu Tunku memerhati dan 
mengenal pasti sama ada pasangan suami isteri hidup gembira atau 
bermasalah atau adakah isteri pegawai memakai barang-barang emas 
yang menampakkan pasangan tersebut hidup mewah. Bagi Tunku, 
kedua-dua situasi itu boleh menjejaskan perkhidmatan yang berkualiti 
dan mengancam pembangunan negara. Pegawai bermasalah tidak 
boleh menjalankan tugas dengan penuh tanggungjawab manakala 
pegawai yang hidup mewah pula akan menyalahgunakan kuasa untuk 
kepentingannya. Sebagai pemimpin yang bertanggungjawab, Tunku 

memanggil pegawai-pegawai yang mempunyai masalah rumah tangga 
untuk diberi nasihat tanpa menjejaskan hubungan dengan mereka. 
Sekiranya terbukti ada pegawai yang telah menyalahgunakan kuasa 
dan menerima rasuah maka tindakan akan diambil dengan menukarkan 
mereka ke tempat lain atau tidak dinaikkan pangkat. 31 Bagi Tunku, 
pegawai kerajaan mesti mempunyai sifat ketaatsetiaan kepada negara, 
kepercayaan dan keyakinan. 

Pelantikan Pegawai Berwibawa Dalam Perkhidmatan Awam 

Pegawai berwibawa memainkan peranan yang sangat penting dalam 
perkhidmatan awam. Oleh itu, Tunku telah melantik Hamzah Dolmat, 
pemain muzik biola (violin) dan penyanyi lagu-lagu asli pujaan ramai 
yang terkenal di Singapura untuk bertugas di Radio Malaya. 32 Sejak 
Hamzah dilantik di Radio Malaya, beliau memimpin Orkestra Radio 
dan mengadakan persembahan dalam program yang dianjurkan 
oleh kerajaan dan di majlis khas untuk meraih tetamu-tetamu luar 
negara. Usaha Tunku ini bertujuan untuk membina imej baik negara 
dalam majlis rasmi. Usaha ini berjaya kerana di bawah kepimpinan 
Hamzah Dolmat, persembahan dalam majlis rasmi lebih bermutu dan 
dapat mewujudkan tanggapan baik duta-duta asing mengenai negara 
Malaysia. 

Selain itu, Tunku melantik Dol Ramli, Ketua Bahagian Perkhidmatan 
Melayu Radio Malaya (1956-1960) untuk menganjurkan pertandingan 
mencipta lagu kebangsaan. Beliau dilantik berasaskan pengalaman 
dan kejayaan beliau menyusun Jabatan Penyiaran bagi mengisi 
kemerdekaan, terutama sekali untuk memastikan mesej kerajaan sampai 
kepada rakyat. 33 Sebagai Ketua Menteri, Tunku telah membuat ketetapan 
agar sebuah lagu kebangsaan dicipta sebelum hari kemerdekaan. 
Justeru itu, Dol Ramli yang mempunyai pengalaman dalam bidang 
penyiaran di arah untuk menganjurkan satu pertandingan mencipta 
lagu kebangsaan. Menurut Dol Ramli: 

...Tunku told me, he wanted Radio Malaya to organise a nationwide 

competition to select a suitable tune to be used as national anthem for a 

country on the brink of political independence ... 34 

Hasil pertandingan itu, sebanyak 514 buah lagu diterima tetapi 
tidak sebuah pun sesuai untuk dijadikan sebagai lagu kebangsaan. 35 
Berasaskan keputusan Jawatankuasa Pertandingan, semua lagu 
negeri yang sedia ada telah didengari dan akhirnya Tunku memilih 
lagu kebesaran negeri Perak iaitu 'Terang Bulan' untuk dijadikan 
sebagai lagu kebangsaan negara. Dengan kerjasama pegawai-pegawai 
Radio Malaya seperti Dol Ramli, Ahmad Merican dan Syed Nasir, 

Pengarah Dewan Bahasa dan Pustaka, Tunku telah membuat sedikit 
pengubahsuaian kepada lagu asal dan dijadikan lagu kebangsaan yang 
digelar sebagai Lagu Negara ku. 36 Pemilihan pegawai yang cekap dan 
berwibawa dalam perkhidmatan awam terutama sekali dalam bidang 
penyiaran telah membantu penciptaan lagu kebangsaan yang menjadi 
pencetus untuk meningkatkan semangat kebangsaan dalam kalangan 
rakyat Malaysia. 

Peranan Stesen Suara Malaysia 

Untuk meningkatkan imej negara di peringkat antarabangsa, Tunku 
dengan kerjasama dan sokongan Dol Ramli, Ketua Penyiaran Radio 
Malaysia telah menubuhkan Stesen Suara Malaysia (Voice of Malaysia) 
di Radio Malaysia pada 16 September 1963. Salah satu faktor yang 
mendorong Tunku untuk menubuhkan stesen ini ialah untuk 
membetulkan persepsi masyarakat Indonesia dan antarabangsa 
mengenai keadaan dan cara hidup masyarakat di negara ini. 37 Tunku 
sedar bahawa sebarang persepsi negatif mengenai keadaan negara, 
terutama sekali dalam kalangan negara-negara jiran boleh meninggalkan 
kesan buruk terhadap imej dan pembangunan negara. 

Justeru itu, Tunku mengambil tindakan pro aktif untuk menubuhkan 
stesen Suara Malaysia sebagai alat komunikasi antarabangsa untuk 
membetulkan pandangan masyarakat antarabangsa mengenai keadaan 
negara ini. Pegawai dan kakitangan yang ditempatkan di stesen ini 
telah menyampaikan berita dan menyiarkan rancangan-rancangan 
berbentuk hiburan yang bertemakan Truly Malaysian serta maklumat 
tentang sistem politik, ekonomi dan sosial termasuk berita sukan. 38 Di 
samping itu, temuramah yang dibuat dengan wakil-wakil dari negara- 
negara asing yang melawat Malaysia juga disiarkan. Pada peringkat 
permulaan, stesen Suara Malaysia hanya menyiarkan program dalam 
tiga bahasa; iaitu, Bahasa Indonesia, Mandarin dan Bahasa Inggeris 
tetapi menjelang tahun 1978 telah menambahkan siaran dalam bahasa 
Thai, Arab, Burma, Filipina dan Bahasa Malaysia-khusus untuk pelajar- 
pelajar dan orang awam di New Zealand, Australia dan Eropah. 39 Tunku 
juga telah melantik beberapa orang Indonesia yang tinggal di kawasan 
Lembah Klang, yang mempunyai pengalaman, kelayakan akademik 
dan kemahiran bertutur untuk berkhidmat di bawah seksyen Indonesia 
di rangkaian Suara Malaysia. Usaha ini adalah untuk meningkatkan 
kefahaman mengenai kehidupan masyarakat Malaysia yang sebenar 
kepada masyarakat Indonesia. 40 

Penubuhan stesen Suara Malaysia merupakan satu lagi kejayaan 
kerajaan Tunku untuk membina imej negara dalam kalangan 
masyarakat tempatan dan di peringkat antarabangsa. Kejayaan Tunku 

dalam memprojekkan imej positif tentang negara melalui stesen Suara 
Malaysia dapat dicapai melalui kerjasama dan komitmen dalam 
kalangan pegawai-pegawai yang berwibawa dan berintegriti dalam 
perkhidmatan awam. Berasaskan perbincangan, jelas usaha awal Tunku 
telah meletakkan asas bagi pembentukan jentera perkhidmatan awam 
yang berkualiti. 

Wanita Dalam Perkhidmatan Awam 

Tunku telah memberikan kedudukan adil dan saksama kepada 
golongan wanita dalam perkhidmatan awam. Ketika Tanah Melayu 
di bawah penjajahan British, golongan wanita tidak menerima layanan 
yang baik khususnya pelantikan dalam perkhidmatan awam. Menurut 
F. R. Bhupalan 41 dalam tulisannya berjudul, "Indefatigable Proponent 
of Women's Right and Justice", bilangan pekerja wanita dalam sektor 
awam adalah terhad dan hanya terdapat seorang wanita dalam Malayan 
Civil Service (M.C.S) yang bertugas sebagai pegawai kontrak selama tiga 
tahun. Di samping itu, pegawai wanita dalam perkhidmatan awam 
yang sudah mendirikan rumah tangga diminta meletakkan jawatan 
dan kemudian dilantik semula sebagai pegawai sementara. Walaupun 
sebilangan besar pegawai wanita ditempatkan dalam profesion 
perguruan dan jururawat yang mempunyai kelayakan akademik yang 
sama dan menjalankan tugas yang sama seperti kaum lelaki tetapi gaji 
yang dibayar adalah lebih rendah berbanding kaum lelaki. 42 Tunku 
sebagai seorang pemimpin yang bertanggungjawab dan menghormati 
hak asasi manusia, telah bertindak untuk memartabatkan kedudukan 
wanita dalam semua bidang termasuk perkhidmatan awam. 

Dalam hal ini, Tunku berpendapat kaum lelaki dan wanita 
mempunyai peranan dan tanggungjawab yang sama untuk 
membangunkan negara dan kedua golongan ini mesti mendapat 
layanan dan pengiktirafan yang sama berasaskan kelayakan 
akademik dan pengalaman. Dalam hal ini, beliau berpegang teguh 
kepada Perlembagaan Persekutuan. Dalam Perkara 8, Perlembagaan 
Persekutuan, di bawah tajuk kesamarataan, antara lain menjelaskan 
bahawa semua orang adalah sama rata di sisi undang-undang dan 
berhak mendapat perlindungan yang sama rata di sisi undang-undang. 
Berasaskan pendirian tersebut, pada 14 Sepetmebr 1962, Tunku melantik 
Aishah Ghani (Tan Sri) sebagai Senator Wanita pertama. 43 Di samping 
itu, syor-syor yang dikemukakan oleh (Tun) Fatimah Hashim 44 Presiden, 
Majlis Kebangsaan Pertubuhan-Pertubuhan Wanita atau NCWO 45 juga 
telah membantu mengubah sikap pemimpin terhadap keupayaan dan 
nilai peranan wanita dalam pelbagai bidang. 46 Kerajaan pimpinan 

Tunku telah melaksanakan dasar equal pay for equal work. Menurut Tun 
Fatimah Hashim: 

...we proposed that women in the public sector should be paid the same 
salary as men for perfoming the same jobs. Tunku agreed, and the Cabinet 
accepted it in principle. However, this was implemented only in 1970... 
later on, the private sector also follow suit...* 7 

Perkara tersebut juga dikongsi bersama oleh F.R. Bhupalan seperti 
berikut: 

...Tunku then set the ball rolling and when the time was ripe, we had won 
our struggle- Equal Pay For Equal Work. Today women were employed 
in large numbers; many hold high- ranking, responsible positions in the 
Government and Private Sectors. ...The old colonial policy of discrimination 
against women has ended and it is Tunku who was responsible for its early 
demise.* 8 

Hasil komitmen kerajaan pimpinan Tunku, Suruhanjaya Perkhidmatan 
Awam yang dibentuk di bawah Perkara 144(1), Perlembagaan 
Persekutuan, mempunyai kuasa untuk melantik, mengesahkan dan 
menempatkan pegawai-pegawai yang berkelayakan dan berkaliber 
tanpa mengamalkan diskriminasi gender dalam perkhidmatan awam. 49 
Kerjasama dan sokongan yang diterima oleh kerajaan Tunku dari 
kaum wanita telah membantu meningkatkan jumlah pegawai wanita 
yang memegang jawatan penting dalam sektor perkhidmatan awam 
dan swasta. 50 Dasar yang adil dan saksama ini telah menggerakkan 
perkhidmatan awam untuk menjadi peneraju rancangan pembangunan 
negara. Usaha Tunku memberikan wanita kedudukan yang sama 
dengan lelaki dari segi menambahkan pengalaman, pemberian gaji 
yang sama rata telah menghapuskan diskriminasi gender. Ini adalah 
satu lagi usaha penerapan integriti dalam perkhidmatan awam. 

Peneraju Rancangan Pembangunan Negara 

Kerajaan pimpinan Tunku telah memberi amanah dan tanggungjawab 
untuk merancang dan melaksana rancangan pembangunan kepada 
jentera perkhidmatan awam dengan sepenuhnya. Ini kerana, sektor 
swasta tidak dapat memberikan sumbangan berkesan disebabkan 
oleh pelaburan dan ekuiti dalam sektor swasta masih dikuasai oleh 
pelabur asing. 51 Perancangan dan pelaksanaan rancangan pembangunan 
negara merupakan agenda terpenting kerajaan Tunku memandangkan 
sebilangan besar penduduk yang tinggal di kawasan luar bandar 
berada dalam paras kemiskinan dan ini mendesak kerajaan untuk 

melaksanakan rancangan pembangunan dengan segera. 52 Ini jelas 
apabila meninjau kenyataan Tunku seperti berikut: 

...rancangan Kerajaan terbahagi kepada dua bahagian yang besar. 
Bahagian pertama ialah kemajuan bandar yang tidak payah 
berbelanja besar. Ini kerana orang dalam bandar ialah orang kaya... 
Kemajuan yang begitu cepat berlaku dalam bandar yang terjadi 
dengan sendirinya dan dengan pertolongan daripada kerajaan boleh 
meninggalkan jauh orang yang hidup di luar bandar. Oleh sebab 
itu, dasar besar kerajaan Persekutuan dalam bahagian kedua ialah 
menguntukkan segala wang ringgit dan tenaga untuk membaikkan 
kehidupan orang kampung . 53 

Untuk mencapai matlamat tersebut, kerajaan memperkenalkan 
Rancangan Pembangunan Lima Tahun. Rancangan Pertama 
dilaksanakan di antara tahun 1956-1960, diikuti dengan Rancangan 
Malaya Kedua, 1961-1965 dan Rancangan Malaysia Pertama pada 
1965-1970. 54 Tunku melantik Tun Abdul Razak, Timbalan Perdana 
Menteri sebagai Menteri Pembangunan Luar Bandar pada tahun 1959, 
untuk memastikan rancangan pembangunan luar bandar berjalan 
dengan lancar. Tun Abdul Razak telah memainkan peranan penting 
untuk menjalinkan hubungan yang baik dengan kakitangan kerajaan. 
Beliau memberi motivasi dan meningkatkan semangat dalam kalangan 
pegawai dan kakitangan kerajaan supaya menumpukan sepenuh tenaga 
bagi melaksanakan program rancangan pembangunan luar bandar. 55 
Suasana mesra, tolong-menolong dan bekerjasama yang diwujudkan 
oleh pimpinan kerajaan dalam kalangan kakitangan dan pegawai 
kerajaan meningkatkan semangat untuk merancang, melaksana dan 
memantau rancangan pembangunan luar bandar di peringkat negara, 
negeri dan daerah dengan teratur. 56 Tugasan murni yang dijalankan 
oleh perkhidmatan awam diakui oleh Tunku seperti berikut: 

...jentera perkhidmatan awam juga telah mengerakkan tenaganya 
untuk membersihkan kawasan hutan untuk membrna sekolah, klinik 
kesihatan, menyediakan kemudahan lampu elektrik dan membina 
jalan ray a. 57 

Selain itu, menjelang tahun 1965, lebih daripada 800,000 ekar tanah 
pertanian telah diusahakan oleh pengusaha tanah pertanian. 58 
Kerjasama baik yang wujud antara pemimpin politik dan kakitangan 
kerajaan memberi kesan kepada peningkatan pendapatan negara. 
Dalam hal ini, menurut Tunku: 

...hasil daripada pentadbiran kerajaan yang cekap, dalam masa 
dua tahun selepas merdeka, kerajaan telah dapat simpan kelebihan 



INTEGRITI DALAM PERKHIDMATAN AWAM 



159 



perolehan negeri sebanyak kira-kira RM20 juta, iaitu satu perkara 
yang luar biasa yang jarang berlaku dalam mana-mana negeri lain. 59 

Kualiti unggul yang telah sebati dalam perkhidmatan awam telah 
membantu kerajaan melaksanakan rancangan pembangunan 
kebangsaan dengan jayanya. Kejayaan itu disambut baik oleh Tunku 
seperti berikut: 

...like to take this oppurtunity before tire House of paying tribute to the many 
hundreds of Government Officers throughout the whole country- technical, 
administrative and executive, wherever they may be- for the great part that 
they have played and continue to play in helping the Government to build 
a prosperous and stable nation through the implementation of our National 
Development Plan . 60 

Persefahaman dan kerjasama erat yang diwujudkan antara kerajaan dan 
pegawai-pegawai perkhidmatan awam telah membantu meningkatkan 
perbelanjaan pembangunan. Antara tahun 1957-1965, kerajaan telah 
membelanjakan sejumlah RM1.04 bilion dan antara tahun 1966 sehingga 
1970 sejumlah RM4.55 bilion telah diperuntukkan bagi membiayai 
program-program pembangunan meliputi bidang sosial, infrastruktur 
dan ekonomi. 61 Peningkatan perbelanjaan ini telah menarik pelabur 
asing, sektor swasta, pengusaha perlombongan bijih timah dan 
getah untuk meneruskan aktiviti perniagaan mereka di Malaysia. 62 
Pertumbuhan yang sihat ini membantu kerajaan untuk membuka 
lebih banyak kawasan perindustrian baru, memperkenalkan dasar 
pengecualian cukai selama lima tahun pertama kepada pelabur-pelabur 
asing dan memberi kebebasan untuk melantik pegawai pengurusan 
serta pekerja daripada luar negara. 63 

Kemajuan rancangan pembangunan dan pertambahan pelaburan 
dalam dan luar negara menyebabkan kerajaan mengambil langkah 
untuk mempertingkatkan kecekapan dan keberkesanan dalam 
perkhidmatan awam. 64 Sistem penyampaian birokrasi yang melibatkan 
banyak proses dan mengambil masa yang panjang untuk membuat 
keputusan tidak sesuai dan tidak membantu kerajaan pimpinan Tunku 
untuk melaksanakan rancangan pembangunan bagi kepentingan rakyat 
dengan segera. 65 Justeru itu, kerajaan pimpinan Tunku memperlihatkan 
pemodenan pentadbiran awam sebagai langkah terbaik untuk 
meningkatkan kecekapan dan keberkesanan perkhidmatan awam. 66 
Untuk mencapai matlamat tersebut kerajaan melantik dua perunding 
luar negara untuk mengkaji dan memberi cadangan bagi memantapkan 
kualiti kepimpinan dalam perkhidmatan awam. 67 

Pengukuhan Integriti Dalam Perkhidmatan Awam 

Perkembangan pesat dalam pembangunan sosio ekonomi mendorong 
kerajaan pimpinan Tunku mengambil langkah untuk memodenkan 
perkhidmatan awam. Pemodenan 68 perkhidmatan awam merupakan 
satu langkah untuk memperbaiki sistem pentadbiran dan meningkatkan 
kecekapan serta kualiti kepimpinan pentadbiran dalam perkhidmatan 
awam yang mencerminkan integriti bagi keperluan negara yang 
sedang pesat membangun . 69 Untuk mencapai matlamat ini, kerajaan 
dengan kerjasama Yayasan Ford, melantik dua pakar runding dalam 
bidang pentadbiran awam ialah Profesor John D. Montgomery dari 
Universiti Harvard dan Profesor Milton J. Esman dari Universiti 
Pittsburgh . 70 Pelantikan mereka adalah untuk menyemak, mengkaji 
dan membentangkan cadangan penambahbaikan berbentuk inovatif 71 
supaya dapat membentuk development administration yang cekap dan 
mempunyai kualiti kepimpinan yang unggul dalam perkhidmatan 
awam . 72 

Kerajaan pimpinan Tunku mengambil langkah pembaharuan 
tersebut kerana corak pentadbiran dalam perkhidmatan awam yang 
sedia ada iaitu, maintenance administration yang popular dengan 
kerja-kerja rutin, tidak sesuai dan berkesan bagi merancang dan 
menggerakkan rancangan pembangunan. Tambahan pula, sistem 
tersebut tidak mewujudkan peluang untuk mempelajari dan memiliki 
kepakaran dalam bidang penyelarasan, perancangan dan pelaksanaan 
rancangan pembangunan . 73 Ini terbukti berasaskan kaji selidik dan 
temu duga yang dibuat di peringkat awal penubuhan Development 
Administration Unit (DAU ), 74 (Bahagian Kemajuan Pentadbiran) 
bersama ketua-ketua jabatan dan pegawai-pegawai kanan yang 
bertanggungjawab mengendalikan kursus dan latihan di peringkat 
kementerian dan jabatan serta di peringkat kerajaan negeri. Dapatan 
kajian menunjukkan kursus dan latihan pembangunan tidak diberikan 
kepada semua kakitangan dan pegawai perkhidmatan awam dan 
latihan formal yang dirancang untuk kemajuan kakitangan dan pegawai 
juga tidak dikendalikan dengan sempurna. 

Menurutnya lagi, hanya sebilangan kecil pegawai diberi insentif 
untuk melanjutkan pengajian bagi meningkatkan kemahiran . 75 Bilangan 
itu adalah terhad dan tidak berupaya untuk melaksanakan rancangan 
pembangunan dengan sempurna . 76 Kelemahan tersebut menyebabkan 
kerja-kerja perancangan dan pelaksanaan rancangan pembangunan 
mengambil masa yang panjang dan menelan perbelanjaan tinggi . 77 
Untuk menangani masalah ini, kerajaan melantik dua pakar runding dari 
Amerika Syarikat untuk membuat cadangan pemodenan perkhidmatan 
awam 78 yang mampu menjadikan Malaysia sebagai sebuah negara yang 

bersifat developmentalist. 79 Ketika menyentuh tentang pelantikan dua 
pakar perunding. Tun Razak dalam ucapannya menyebut: 

...It is gratifying to note that our public service is one of the best in the 
developing countries in the region but there is room still for improvement... 

For this reason the Government has invited a two man team of public 
administration experts provided by the Ford Foundation to make the 
recommendations for increasing efficiency and performance in the 
development administration of the country . 80 

Pada tahun 1965, Profesor John D. Montogomery dan Profesor Milton 
J. Esman telah membentangkan laporan pemodenan pentadbiran 
pembangunan kepada kerajaan Malaysia. 81 Melalui langkah pemodenan 
perkhidmatan awam, kerajaan bertekad untuk memantapkan integriti 
dalam perkhidmatan awam. Ini dapat dilihat apabila meneliti dua 
daripada bidang utama yang diperakukan oleh kerajaan berasaskan 
Laporan Montogomery-Esman; iaitu pembentukan DAU di Jabatan 
Perdana Menteri dan memperbaiki program pendidikan dan latihan 
kerajaan bagi semua peringkat perkhidmatan awam. 82 

Berasaskan Laporan Montogomery-Esman, kerajaan telah 
menubuhkan DAU di bawah Jabatan Perdana Menteri pada 1 Julai 1966 
dan berfungsi sebagai unit pusat yang merancang dan membimbing 
pelaksanaan penambahbaikan dalam pentadbiran awam. 83 DAU juga 
berperanan sebagai penyelaras dan membantu kementerian serta 
pentadbiran negeri dan tempatan untuk memperbaiki sistem prosedur 
yang lapuk, merancang aktiviti, sistem belanjawan dan pengurusan 
kewangan kerajaan Persekutuan, pengurusan personel dan sistem 
pentadbiran tanah di peringkat negeri. 84 Pegawai-pegawai DAU yang 
berkelulusan dalam bidang pengurusan kewangan dan pentadbiran 
awam daripada universiti Amerika Syarikat, berperanan sebagai 
pembimbing dan penasihat kepada jabatan-jabatan kerajaan untuk 
merancang dan melaksanakan aktiviti- aktiviti penambahbaikan 
pengurusan perkhidmatan awam. 85 

Sebelum penubuhan DAU, tidak ada satu unit di bawah kerajaan 
pusat untuk memimpin dan memantau program-program kerjaya untuk 
meningkatkan produktiviti staf dan pegawai. 86 Pegawai dan kakitangan 
yang dipertanggungjawabkan untuk merancang dan melaksana projek 
pembangunan pula tidak mempunyai pengetahuan dan pengalaman 
dan mereka hanya dilatih untuk menjalankan kerja-kerja rutin. 
Akibatnya berlaku isu-isu yang menjejaskan kualiti perkhidmatan 
seperti yang dijelaskan oleh Tun Razak dalam tujuh penyakit kronik. 
Ini menyebabkan pelaksanaan rancangan pembangunan luar bandar 
tidak mengikut jadual, mengambil masa yang panjang dan menelan 

perbelanjaan yang besar. 87 Penubuhan DAU merupakan satu langkah 
murni kerajaan pimpinan Tunku untuk mempertingkatkan kualiti 
perkhidmatan dan kualiti kepimpinan yang mencerminkan integriti 
dalam perkhidmatan awam. Selepas penubuhan DAU, kerajaan telah 
memberi fokus untuk memperbaiki rancangan pendidikan dan latihan 
kerajaan untuk semua peringkat perkhidmatan berasaskan perakuan 
kedua Laporan Montogemery-Esman. 88 

Penerimaan perakuan untuk memperbaiki program pendidikan 
dan latihan kerajaan untuk semua peringkat perkhidmatan jelas 
menampakkan keikhlasan kerajaan Tunku untuk meningkatkan kualiti, 
kemahiran, pengetahuan dan tingkah laku dalam kalangan pegawai 
perkhidmatan awam, yang secara langsung meningkatkan mutu 
kerja perkhidmatan awam yang mencerminkan integriti. 89 Ini kerana 
program pendidikan dan latihan membimbing pegawai dan kakitangan 
untuk meningkatkan lagi pengetahuan, kemahiran dan kaedah terbaru 
pelaksanaan rancangan kerja harian untuk kepentingan rakyat. 90 Di 
samping itu, ia juga membantu pegawai dan kakitangan untuk menilai 
keupayaan dan kelemahan masing-masing yang membantu memajukan 
mutu perkhidmatan. 

Kerajaan memperkenalkan post-entry program dalam bidang 
pembangunan pentadbiran di Universiti Malaya kepada pegawai- 
pegawai kanan yang baru dilantik. Langkah ini bertujuan untuk 
melatih dan memantapkan pengetahuan pegawai-pegawai dalam 
bidang pentadbiran awam supaya dapat menyampaikan perkhidmatan 
cemerlang kepada rakyat. 91 Program pendidikan dan latihan juga 
diperkenalkan kepada pegawai-pegawai yang sudah lama berkhidmat 
dalam perkhidmatan awam supaya mereka boleh meningkatkan 
pengetahuan dalam bidang pentadbiran dan mempelajari pendekatan 
baru pelaksanaan rancangan pembangunan. Di samping itu, program 
latihan dalam perkhidmatan juga diperluaskan kepada kakitangan 
dalam bidang teknikal dan pembantu tadbir pejabat. Untuk memelihara 
kualiti dan keberkesanan program pendidikan dan latihan untuk semua 
peringkat pegawai dan kakitangan perkhidmatan awam, kerajaan 
menubuhkan Jabatan Latihan dan Pembangunan Kerjaya di Jabatan 
Perkhidmatan Awam. Dalam masa yang sama, kerajaan menukarkan 
nama Pusat Latihan Kakitangan kepada Institut Tadbiran Awam 
(INTAN) pada tahun 1972, untuk mencerminkan langkah-langkah 
positif yang diambil oleh kerajaan adalah untuk membangunkan modal 
insan yang berkualiti. 92 

Dengan perluasan program pendidikan dan latihan di peringkat 
universiti dan pengendalian latihan dalam perkhidmatan yang tersusun, 
setiap individu dalam perkhidmatan awam telah meningkatkan 
pengetahuan dan kemahiran dalam bidang tugasan harian masing- 

masing. Ini membimbing mereka untuk berperanan sebagai penyelesai 
masalah dan pembuat keputusan yang bijak 93 berasaskan integriti bagi 
kepentingan rakyat dan negara. Dengan ini, organisasi perkhidmatan 
awam dan kepimpinan kerajaan memperoleh manfaat daripada 
pegawai dan kakitangan yang mengikuti latihan. 94 Penambahbaikan 
yang dilaksanakan dalam program pendidikan dan latihan dalam 
perkhidmatan awam berasaskan Laporan Montogomery-Esman, jelas 
menunjukkan komitmen kerajaan pimpinan Tunku untuk membentuk 
sistem perkhidmatan awam yang berintegriti. 

Berdasarkan huraian di atas, jelas Laporan Montogomery- 
Esman merupakan satu titik rujuk yang penting dalam reformasi 
sistem perkhidmatan awam yang telah mengubah corak pentadbiran 
penyelenggaraan kepada pentadbiran ke arah pembangunan negara 
yang secara langsung mengukuhkan integriti dalam perkhidmatan 
awam. 95 

Laporan Suruhanjaya Taylor 

Pada tahun 1950, kerajaan British telah menubuhkan sebuah Suruhanjaya 
penyiasatan yang dipengerusikan E.N. Taylor bagi meninjau integriti 
dalam kalangan kakitangan perkhidmatan awam. Salah seorang 
ahli Suruhanjaya Taylor ialah Tun Hussein Onn, Perdana Menteri 
Malaysia yang ketiga. 96 Berasaskan penyiasatan, pada tahun 1955, 
Suruhanjaya Taylor telah membentangkan tiga puluh satu cadangan 
kepada kerajaan. 97 Antara cadangan yang dikemukakan termasuk 
langkah-langkah menyeragamkan Perintah Am yang berkaitan dengan 
kelakuan dan disiplin dalam perkhidmatan awam, tindakan undang- 
undang terhadap kes-kes rasuah dan membuat pindaan kepada 
undang-undang yang berkaitan dengan Ordinan Pencegahan Rasuah. 98 
Selepas memenangi pilihan raya pada tahun 1955, pada tahun 1956, 
Tunku memperkenalkan Peraturan-Peraturan Pegawai Awam untuk 
meningkatkan disiplin dan tingkah laku pegawai dan kakitangan 
perkhidmatan awam. Selepas negara mencapai kemerdekaan, 
peraturan-peraturan tersebut telah melalui beberapa perubahan selaras 
dengan kehendak semasa. Perubahan pertama berlaku pada tahun 
1968; kemudian pada tahun 1980 dan sehingga kini. Pindaan terakhir 
ialah Peraturan-Peraturan Pegawai Awam (Kelakuan dan Tatatertib) 
1993, P.U.(A) 246 (Pindaan 2002) yang merupakan sumber peraturan 
utama yang mengawal disiplin penjawat awam di Malaysia. Tindakan 
tatatertib boleh diambil sekiranya pegawai kerajaan melanggar sebarang 
peraturan yang ditetapkan." 



164 



JURNAL SEJARAH 



Penerapan Integriti Melalui Peraturan-Peraturan Pegawai 
Awam 

Kejayaan Tunku dalam menerapkan integriti dalam perkhidmatan 
awam terserlah apabila wujudnya satu bab khusus mengenai 
Peraturan-Peraturan Pegawai Awam (Kelakuan dan Tatatertib) dalam 
perkhidmatan awam. Bab tersebut diwujudkan untuk meningkatkan 
semangat pegawai awam melaksanakan tugas dengan cekap, amanah 
dan bertanggungjawab. Di samping itu, setiap pegawai perlu meletakkan 
kepentingan awam daripada kepentingan sendiri dalam menjaga imej 
perkhidmatan awam. Dengan adanya peraturan tersebut, ia menjadi 
panduan dan membimbing setiap anggota perkhidmatan awam untuk 
memperbaiki tingkah laku. 100 Pematuhan peraturan kelakuan dan 
tatatertib merupakan satu tanggungjawab dan kewajipan bagi setiap 
kakitangan perkhidmatan awam. Jika gagal atau enggan mematuhinya, 
boleh dikenakan tindakan tatatertib. 101 Dengan adanya kakitangan yang 
mematuhi peraturan, kerajaan dapat mengekalkan paras produktiviti 
yang tinggi dengan kos yang munasabah. 102 

Pindaan yang dibuat dalam Peraturan-Peraturan Pegawai Awam 
(Kelakuan dan Tatatertib) 1956, telah meningkatkan imej dan integriti 
dalam perkhidmatan awam. Contoh ketara dalam hal ini ialah perubahan 
peraturan-peraturan yang diperkenalkan pada tahun 1969. Pada tahun 
tersebut peraturan diubahsuai dan digantikan dengan Peraturan- 
Peraturan Pegawai Awam (Kelakuan dan Tatatertib), Perintah Am Bab 
D, 1969 yang memperuntukkan larangan dalam menerima hadiah atau 
keraian. Dalam hal ini, seseorang kakitangan kerajaan dilarang untuk 
memberi atau menerima apa jua bentuk hadiah atau keraian termasuk 
bagi anak dan isteri. 

Pemberian hadiah kepada kakitangan perkhidmatan awam 
oleh individu-individu tertentu mungkin mempunyai kepentingan 
dari aspek perkhidmatan. Perbuatan tersebut boleh menjejaskan 
akauntabiliti, kredibiliti dan integriti kakitangan dan seterusnya 
mencemarkan jentera perkhidmatan awam. Justeru itu, peruntukan 
peraturan yang menghalang kakitangan kerajaan sama ada memberi 
atau menerima hadiah atau keraian membuktikan kesungguhan 
kerajaan untuk mencegah berlakunya rasuah 103 dan memartabatkan 
integriti dalam perkhidmatan awam. Jika wujud keadaan, di mana 
seseorang kakitangan sukar untuk menolak sesuatu hadiah bernilai, 
yang dilarang oleh peraturan ini maka hadiah itu bolehlah diterima 
secara rasmi dengan cara mengemukakan laporan bertulis kepada Ketua 
Jabatan. Pindaan ini yang dibuat mengikut kehendak dan peredaran 
masa merupakan satu tindakan bijak untuk mempertingkatkan 
kredibiliti dan integriti dalam perkhidmatan awam. 104 

Dapatlah dirumuskan pelaksanaan Peraturan-peraturan Pegawai 
Awam (Kelakuan dan Tatatertib) 1956 merupakan satu mekanisme 
terawal yang diperkenalkan oleh pemimpin tempatan untuk 
menjaga imej perkhidmatan awam. Dengan wujudnya peraturan 
ini, telah meningkatkan kesedaran dan menjadi panduan kepada 
kakitangan perkhidmatan awam untuk memperbaiki tingkah laku dan 
meningkatkan kecekapan serta mengurangkan karenahbirokrasi dalam 
perkhidmatan awam. Kewujudan Peraturan-Peraturan Pegawai Awam, 
menunjukkan kesungguhan Tunku untuk menangani isu-isu rasuah 
dalam perkhidmatan awam. Ini terbukti apabila pada tahun 1958, Tunku 
melantik Shah Nazir Alam, Pegawai Tinggi Polis, Cawangan Khas, 
Pasukan Polis Pakistanuntuk membuat tinjauan dan mengemukakan 
cadangan serta perakuan bagi mengatasi dan mencegah perbuatan 
rasuah daripada terus merebak dalam perkhidmatan awam. 105 

Kesimpulan 

Tunku telah memainkan peranan penting dalam memantapkan integriti 
dalam perkhidmatan awam pada era pemerintahan beliau. Kejayaan 
tersebut sebahagian besarnya bertolak daripada keperibadian Tunku 
yang mendokong integriti sejak alam persekolahan dan ia lebih terserlah 
sewaktu beliau berkhidmat sebagai Pegawai Daerah di Kulim, Kedah 
dan apabila beliau menjadi pemimpin UMNO. Integriti diterjemahkan 
dalam tindakan apabila beliau menjadi Perdana Menteri Persekutuan 
Tanah Melayu. 

Langkah pertama yang diambil oleh Tunku untuk memantapkan 
perkhidmatan awam ialah dengan menubuhkan Suruhanjaya 
Perkhidmatan Awam pada 1957 dan ini diikuti dengan tindakan peribadi 
untuk memilih pegawai perkhidmatan awam yang berwibawa untuk 
membina imej negara. Ini dilakukan dengan menyusun kepimpinan 
RTM bagi menyampaikan mesej kerajaan secara berkesan kepada 
rakyat dan penubuhan stesen Suara Malaysia bagi meningkatkan imej 
Malaysia di persada antarabangsa. Tunku juga menggunakan majlis 
rasmi sebagai mekanisme untuk menyemak integriti pegawai awam. 

Tunku juga telah bertindak menggunakan perkhidmatan 
awam untuk membangunkan rancangan pembangunan negara. Ini 
dapat diperhatikan apabila beliau berjaya melaksanakan rancangan 
pembangunan lima tahun melalui Rancangan Malaya Pertama dan 
Kedua (1956-65) dan Rancangan Malaysia Pertama, 1965-70. Usaha 
juga diambil untuk memberi ruang kepada wanita untuk memainkan 
peranan yang dominan dalam perkhidmatan awam. 

Tunku juga telah mengambil tindakan pentadbiran untuk 
memastikan perkhidmatan awam berintegriti. Ini dilakukan dengan 

melantik pakar untuk menyemak keberkesanan perkhidmatan awam 
yang membawa kepada penghasilan Laporan Montogomery-Esman 
dan Laporan Suruhanjaya Taylor sebagai asas pembentukan peraturan- 
peraturan pegawai awam. Kemuncak usaha Tunku untuk meningkatkan 
integriti dalam perkhidmatan awam adalah usaha mencegah rasuah 
dalam perkhidmatan awam dengan menjemput Shah Nazir Alam 
dari Pakistan untuk meninjau masalah rasuah dalam perkhidmatan 
awam. Semua perkembangan ini dengan jelas membuktikan bahawa 
Tunku telah meletakkan batu asas bagi memantapkan integriti dalam 
perkhidmatan awam dalam era pemerintahan beliau. 

